Austurasíubý
Austurasíubý eða austurasískt hunangsbý (fræðiheiti: Apis cerana) er býflugnategund með útbreiðslu í suður, suðaustur og austur Asíu. Hún er systurtegund Apis koschevnikovi og eru báðar í sömu deild og alibýfluga.. 
Er hún mjög áþekk alibýflugu í útliti og hegðun og hefur einnig verið nýtt um aldir eins og hún. Flugurnar og búin eru hinsvegar minni og uppskeran eftir því. Þrátt fyrir skyldleika geta þær ekki eignast afkvæmi með alibýflugum eða rauðbýum.

Þær geta flogið í kaldara veðri heldur en alibýflugur og geta því farið fyrr af stað um morguninn.

Varroa mítillinn (bæði V. destructor og V. jacobsoni) þróaðist upphaflega með austurasíubýi, sem og einfrumungurinn (eða sveppur) Nosema ceranae. Hvorutveggja eru miklir skaðvaldar í býflugnarækt.

Undirtegundir 
Austurasíubýum hefur gjarnan verið skift í 6-8 undirtegundir, en deilt er um hversu stætt er á því, hvort einhverjar þeirra séu sjálfstæðar tegundir eða eingöngu landfræðileg afbrigði og jafnvel hver séu mörkin á milli þeirra. Samkvæmt Radloff et al., 2010  er flokkunin eftir formgerð og ekki undirtegundir (sjá kort til vinstri)

Samkvæmt Engel (1999) eru undirtegundirnar þessar;
 Apis cerana cerana Fabricius (= sinensis) - Afganistan, Pakistan, norður Indland, norður Víetnam, suðurhluti og strandlengja Kína, Tævan, Suður-Kórea og Norður-Kórea og Primorsky Krai í Rússlandi
 Apis cerana heimifeng Engel - hálendi Mið-Kína
 Apis cerana indica Fabricius - suður Indlandi, Sri Lanka, Bangladesh
 Apis cerana japonica Fabricius - Japan
 Apis cerana javana Enderlein - Java til Austur-Tímor
 Apis cerana johni Skorikov - Súmatra
 Apis cerana nuluensis Tingek, Koeniger and Koeniger - Borneó
 Apis cerana skorikovi Engel (= himalaya) - mið og austur Himalajafjöll (Ruttner, 1987)

Tilvísanir 

 Friedrich Ruttner: Naturgeschichte der Honigbienen. Franckh-Kosmos-Verlag, Stuttgart 1992, ISBN 3-440-09125-2

Býflugur